СЕГА - Кризата в "Локо" (Пд) бе туширана със заплати
Общо 348,437,510
Страници 65,898
Футболистите на "Локомотив" (Пд) получиха вчера една от заплатите, които имат да взимат. Така собственикът на клуба Христо Крушарски спази обещанието си, дадено ден по-рано. Така бе туширано временно и напрежението, натрупано заради забавянето на парите.
"В "Локомотив" се случва това, което и миналата година - малко преждевременни действия. Нещата тръгнаха от съблекалнята и малкото забавяне на плащанията", призна Крушарски пред "Диема спорт".
Вчера бе представен и новият треньор - Воин Войнов. След края на сезон ще бъде решено дали той ще остане, или ще се върне в сателитния "Рилски спортист", чиято цел ще е влизане във Втора лига.
При представянето клубната легенда Христо Бонев обяви, че е разговарял с бойкотиращия капитан Мартин Камбуров, за да се върне в състава. "Казах му, че трябва да проведе разговор с Чавдар (б.р. - спортния шеф Чавдар Цветков) и г-н Войнов. След пресконференцията ще продължим разговорите с него. Неговото място е на "Лаута" - да завърши кариерата си с чест", каза Зума.
Крушарски пък призна, че съжалява, че е позволил да бъдат освободени Мартин Райнов, Симеон Райков и Георги Вълчев. Но похвали напредъка в школата на клуба: "Сега школата започва да дава признаци на живот. Това ще рече, че след 2-3 години ще вадим собствени кадри".